Mistä on kyse? Kouvolan Yhteiskoulun lukio evakuoitiin aamupäivällä

Evakuointi tapahtui voimakkaan bensan hajun vuoksi

Hajun lähteeksi epäillään mopokolarissa ollutta oppilasta

Yhteiskoulun lukion oma koulurakennus tuhoutui viime talvena tulipalossa

Yhteiskoulun lukion tilat on jouduttu evakuoimaan jo toisen kerran vuoden sisään Kouvolassa. Kymen Lukon tilat tyhjennettiin aamupäivällä voimakkaan bensan hajun vuoksi.

– Teimme päätöksen nopeasta evakuoinnista, sillä bensan haju oli erittäin voimakas ja keräytyi tiettyihin paikkoihin, kertoo lukion rehtori Tapio Karvonen.

Palolaitos tuli paikalle ja tuuletti koulun tilat. Hajun lähdettä ei paikallistettu, mutta todennäköisesti se tuli erään koulun oppilaan vaatteista.

– Oppilas oli ollut mopokolarissa ja hänen vaatteisiinsa oli ilmeisesti tarttunut bensaa, Karvonen sanoo.

Noin 300 oppilasta evakuoitiin Sumulaakson kentälle ja sen jälkeen Kankaan koululle. Evakuointi kesti puolisen tuntia, minkä jälkeen koulunkäynti pääsi jatkumaan normaalisti.

Saman koulun oppilaiden oma koulurakennus tuhoutui viime talvena tulipalossa. Rehtori myöntää olevansa edelleen herkillä tulipalon vuoksi.

– Parempi olla vähän liian varovainen kuin odottaa, että jotakin kamalaa tapahtuu.

Evakuoinnista kertoi ensimmäisenäKouvolan Sanomat (siirryt toiseen palveluun).